ไฟแนนเชียลไดเจสต์
บล.กสิกรไทยโกยกำไรไอบี 200 ล้าน
22 มิ.ย. 2555

บล.กสิกรไทยโกยกำไรไอบี 200 ล้าน 
น.ส.ณัฐรินทร์ ตาลทอง ประธานกรรมการบริหาร บริษัทหลักทรัพย์ (บล.) กสิกรไทย เปิดเผยว่า ปี 2555 บริษัทมีกำไรสุทธิด้านวาณิชธนกิจ หรือไอบี ไม่ต่ำกว่า 200 ล้านบาท จากปีก่อนทำได้ 195 ล้านบาท
ในปีนี้บริษัทเป็นที่ปรึกษาทางการเงินในการควบรวมกิจการประมาณ 3-4 แห่ง รวมถึงการระดมทุนและการเสนอขายหุ้นให้ประชาชนเป็นครั้งแรก (ไอพีโอ) จำนวน 3 แห่ง หลังจากบริษัท น้ำตาลไทยเอกลักษณ์ เลื่อนเข้าตลาดหุ้นในปีหน้าเป็นไตรมาสแรกปี 2556 เพราะต้องมีการปรับโครงสร้างธุรกิจ
ทั้งนี้ งานไอพีโอตัวแรกปีนี้ คือ บริษัท เอสพีซีจี (SPCG) ตามด้วยบริษัท ศรีราชาคอนสตรัคชั่น (SRICHA) ที่จะเข้าจดทะเบียนในตลาดหลักทรัพย์วันที่ 2 ก.ค.นี้ และบริษัทที่ 3 คือ ผู้ประกอบธุรกิจที่เกี่ยวกับคลังสินค้า คาดว่าจะเข้าจดทะเบียนในตลาดหลักทรัพย์แห่งประเทศไทยได้ภายในไตรมาส 3 นี้
ศรีราชาคอนสตรัคชั่นขาย 15 บาท 
น.ส.ณัฐรินทร์ ตาลทอง ประธานกรรมการบริหาร บริษัทหลักทรัพย์ (บล.) กสิกรไทย เปิดเผยว่า บริษัท ศรีราชาคอนสตรัคชั่น (SRICHA) จะเสนอขายหุ้นให้ประชาชนครั้งแรก (ไอพีโอ) จำนวน 78.25 ล้านหุ้น ในราคาหุ้นละ 15 บาท มีส่วนลดถึง 30% จากราคาที่นักวิเคราะห์ บล.แกนนำจำหน่ายหุ้นทั้งหมด 6 แห่ง ประเมินที่ราคาเฉลี่ย 21.50 บาท จากช่วงราคาที่เสนอขาย 19-23 บาทต่อหุ้น และราคาที่ 15 บาท เป็นราคาสูงสุดที่นักลงทุนสถาบันเสนอมาที่ 14.4015 บาท และมีความต้องการล้นถึง 5.6 เท่า 
นอกจากนี้ ราคาขายหุ้นละ 15 บาท คิดเป็นสัดส่วนราคาต่อกำไรต่อหุ้น (พี/อี) ที่ 4.17 เท่า ต่ำมากเมื่อเทียบกับพี/อีเฉลี่ยของกลุ่มรับเหมาก่อสร้างปัจจุบันอยู่ที่ 14 เท่า
ทั้งนี้ SRICHA มีกำหนดเข้าซื้อขายในตลาดหลักทรัพย์ วันที่ 2 ก.ค.นี้ และเสนอขายให้รายย่อยวันที่ 22 และ 25 มิ.ย.นี้
SPCG ซื้อหุ้น 2 บริษัทรวม 102 ล้านบาท
บริษัท เอสพีซีจี (SPCG) ได้ซื้อหุ้นของบริษัท โซลาร์ เพาเวอร์ แอสเซ็ท (SPA) จากนายอาจอง ชุมสาย ณ อยุธยา จำนวน 6 ล้านหุ้น หรือ 60% ของหุ้นทั้งหมด ในราคาหุ้นละ 15.83 บาท จากราคาพาร์หุ้นละ 10 บาท รวมเป็นเงินทั้งสิ้น 95 ล้านบาท
นอกจากนี้ บริษัทยังซื้อหุ้นบริษัท ไทย โซลาร์ฟิวเจอร์ (TSF) จากนายดุสิต เครืองาม จำนวน 1.4 หมื่นหุ้น หรือ 70% ราคาหุ้นละ 514.54 บาท จากมูลค่าที่ตราไว้หุ้นละ 100 บาท รวมเป็นเงิน 7.2 ล้านบาท ทั้งนี้รวมเงินลงทุนใน 2 บริษัท เป็นเงินทั้งสิ้น 102.2 ล้านบาท 
ปัจจุบัน SPA เป็นบริษัทที่เป็นผู้ถือหุ้นใหญ่ในบริษัทย่อย คือ บริษัท เอ เจ เทคโนโลยี สัดส่วน 75% และถือหุ้น 99.98% ในบริษัท ทิพยนารายณ์ ซึ่งเป็นเจ้าของสัญญาซื้อขายไฟฟ้ากับการไฟฟ้าส่วนภูมิภาค (กฟภ.) ขนาดกำลังผลิตขาย 3 เมกะวัตต์เท่ากัน
TSF ทำธุรกิจให้บริการออกแบบและติดตั้งระบบไฟฟ้าเซลล์แสงอาทิตย์ทุกภูมิภาคของประเทศไทย รวมถึงระบบเซลล์แสงอาทิตย์บนหลังคา หรือโซลาร์รูฟ ซึ่งมีผลงานโซลาร์รูฟมากที่สุดในประเทศไทย